Lone Dybkjær (RV), 2008-11-12:
Også set i lyset af den sidste ordførers tale synes jeg, at der er et par ting, som jeg godt vil trække frem, som jeg ikke synes har været så meget fremme i debatten.
Jeg behøver vel ikke at understrege Det Radikale Venstres holdning til afskaffelsen af euroforbeholdet.
Det går vi fortsat ind for.
Men jeg vil godt komme med et par argumenter, som jeg synes har manglet i debatten, nemlig selve betydningen af indførelsen af euroen.
Her sagde hr. Villum Christensen »på lang sigt«, men jeg vil godt sige, at vi allerede har set betydningen af det.
Vi har set betydningen af det i 8 år.
Vi ved, hvordan det har fungeret, siden den blev indført, og efter vores opfattelse har den haft en god og positiv betydning for den europæiske udvikling.
Jeg hører faktisk til dem, der mener, at euroen har været med til at stabilisere udviklingen i Europa og også har forhindret en række finans- og valutakriser, som vi havde før.
Jeg hører jo altså til dem, der er så gammel, at jeg faktisk har oplevet dem, og det kan jo indimellem være en fordel.
ØMU'en har sådan set også i sig selv bidraget til de gode ting, fordi de enkelte lande, selv om de ikke er perfekte - det er de ikke - har været tvunget ind i en udvikling, som de ikke var tvunget ind i, før vi gik over til ØMU'en, f.eks. konvergenskriterierne.
Det har jo betydet noget for hele inflationen og renterne i Europa, og dermed har det også i sig selv indirekte haft en betydning for Danmark.
Dermed vil jeg også sige, at selve euroen har ført til et større handelssamarbejde - igen, jeg kan godt huske den tid, hvor man skulle veksle til lire og alle mulige andre møntsorter, og det var faktisk ikke fremmende for handelssamarbejdet.
Her tænker jeg ikke bare på, at der var vekselkurser og i en lang række tilfælde flydende kurser og al den slags ting, men sådan mere generelt.
Derfor synes jeg, at vi, når vi skal diskutere Danmarks forhold til det her, altså også skal diskutere den samlede udvikling, der er sket.
Det kan godt være, at det i stabile tider er relativt marginalt, hvad den økonomiske betydning er for os, men i tider som disse har det klart en betydning, at vi ikke er med i euroen, og der er flere, der har været inde på den politiske betydning, men man glemmer ligesom det andet aspekt, nemlig hele den ramme, som det her spørgsmål skal ses inden for.
Det er nøjagtig det samme, som når man anlægger en meget snæver betragtning i forhold til det europæiske samarbejde og siger, at jamen det er rigtigt, at vi havde nogle fordele af det landbrugsmæssige samarbejde, men nu er vi nettobidragsydere, og hvad ved jeg, men totalt glemmer den enorme økonomiske betydning, det har haft for Danmark, at vi er kommet med i det indre marked.
Jeg synes, det er forkert, at det aspekt udgår.
Jeg synes derfor, at vi, når vi skal diskutere det her, også må diskutere, om ØMU'en og euroen har været en god ting for den europæiske udvikling.
Ja, det har det.
Og hvis vi siger ja til, at det har de været, kunne det da også godt være, at vi skulle yde vores bidrag til den udvikling, når vi nu har så store fordele af det, og ikke bare se så snævert på det, som man er tilbøjelig til.
Så også af den grund er Det Radikale Venstre tilhænger af det europæiske samarbejde.
Vi ser ikke så mørkt på det.
Men det er ikke ensbetydende med, at det hele er lyst.
Jeg synes også, at der kan være grund til at foretage sig en lang række ting, men vi når stadig frem til det facit, at det er bedre at have den fælles valuta end ikke at have den, og derfor synes vi sådan set også, at Danmark bør være med i den.